**Kjetil Rolness** (født 13. juli 1961 på Voss) er en norsk sosiolog, musiker og skribent. 

Han er magister (mag.art) i sosiologi fra Universitetet i Oslo, og har arbeidet som amanuensis i markedsføring ved Høgskolen i Lillehammer, Høyskolen Kristiania og som prosjektleder ved Norsk Form. Han er tidligere musikkjournalist (i *Nye Takter*), forfatter av fem bøker, og spaltist i *Dagbladet* (1997–2019). Han er fast lørdagsspaltist i *Aftenposten*. Han har brukt pseudonymet Jens Pikenes som frontfigur i bandet Penthouse Playboys.

Forfatterskap
-------------

Rolness’ debutbok «Vulgær og vidunderlig: en studie i dårlig smak» ble en kritiker- og salgssuksess i 1992, og populariserte begrepene kitsch og camp i Norge. I 2012 ble den ble innlemmet i boken *Norske klassikere* med begrunnelsen: «for første gang i Norge ble det aller mest prangende og tarvelige av populærkulturen lett fram og brakt opp i elfenbenstårnet». «Vulgær og vidunderlig» var ifølge redaktørene med på å «utbre postmodernismen» i Norge, «snudde opp ned på det rådende smakshierarkiet», gjorde det mulig å «være ironisk og glødende på samme tid».

Rolness ledet arbeidet med utstillingen «Vi innreder landet: smaken i hjemmet 1945–1995» i Norsk Form i 1995. Utstillingen satte publikumsrekord hos institusjonen, og skapte den største debatten om smak og design i Norge på flere tiår. Rolness kritiserte fagfolkenes misjonering for «god smak» og «riktige» møbler, og mante til større forståelse og respekt for vanlige folks «koselige» hjeminnredning. Emnet ble utdypet i boken *Med smak skal hjemmet bygges: innredning av det moderne Norge*.

I 1998 utgav han boken *Elvis* i Gyldendals *Ariadne*-serie, der ulike forfattere presenterte en tenker eller kunstner i vår nære kulturhistorie. Rolness framholdt at «The King of Rock’n’Roll» var en original og betydningsfull kulturskaper som sprengte grenser på så viktige felt som kjønn, rase og klasse. Boken fikk gode kritikker, også ved utgivelsen i Danmark et par år senere. Politikens anmelder Erik Jensen skrev: «det skulle altså en norsk sosiolog til for å levere den mest presise analysen av fenomenet Elvis og ikonets enorme betydning for vår tid.»

2001 viste Rolness sin mer humoristiske side med boken *Bakmålsordboka: 1000 ord og uttrykk du ikke ante du trengte*.

Boken *Sex, løgn og videofilm: et usladdet oppgjør med mytene om porno* (2003) handlet om pornodebatten og kjønn og seksualitet. Rolness forsøkte å dokumentere hvordan feminister og kristenkonservative i flere tiår har spredt usannheter om pornografi, og dermed villedet politikere, media og opinion. Boken fikk blandet mottakelse, og ble blant annet beskyldt for å være propaganda for pornografi og pornoindustrien. «Et lys i pornodebattens mørke», mente derimot Barbara Gentikow, professor i medievitenskap ved Universitetet i Bergen. Debatten om boken fortsatte i *Dagbladet* og *Klassekampen* i flere uker.

I 2004 deltok Rolness som et av flere sakkyndige vitner i rettssaken mot redaktør Stein-Erik Mattsson, som hadde delt ut gratis pornoblad uten sladd i Oslo sentrum. Saken endte med frifinnelse i Høyesterett, og ny rettspraksis, der hardporno ble lovlig i Norge.

Musikalsk karriere
------------------

Ved siden av forfatterskapet har Rolness hatt en parallell karriere som sanger i bandet Penthouse Playboys, der han opptrer som sitt alter ego, Jens Pikenes. Bandet har spesialisert seg på egne coverversjoner, glamorøse kostymer og forseggjorte sceneshow. Under den såkalte easy listening-bølgen på midten av nittiårene ble deres Herb Alpert-inspirerte tolkning av rockebandet Seigmens «Metropolis» en radiohit og nominert til Spellemannpris i kategorien Årets låt.

Penthouse Playboys deltok i den norske Melodi Grand Prix-finalen i 1997. Bandet har utgitt to album («Sånn skal det gjøres» i 1996, og «Elske i sneen» i 2008), men er mest kjent for sine julekonserter på Rockefeller i Oslo, der kjente gjesteartister som Åse Kleveland, Lill Lindfors, Wenche Myhre, Anne-Grete Preus og Bertine Zetlitz har deltatt.[]

Samfunnsdebatt
--------------

Rolness har flere ganger skapt sterke reaksjoner med sine meningsytringer. I 2001 ble han utfordret til duell av Ari Behn, etter at han hadde omtalt prinsesse Märtha Louises nye kjæreste som «svigersønnen fra helvete». Åtte år senere fant duellen sted foran kamera i musikkvideoen til Penthouse Playboys' «Balladen om Morgan Kane».

I tillegg til *Dagbladet*-kommentarer og kronikker i andre medier har Rolness også markert seg som en aktiv og omstridt stemme på sosiale medier, blant annet i debatter om kjønn og innvandring. Han hadde per høsten 2019 over 33 000 følgere på Facebook. I 2018 oppsummerte Rolness Facebook-veggen sin som *«et debattforum om islamisme, terror, asylpolitikk, innvandringsregnskap, kriminalitetsstatistikk og «svenske tilstander». Mange av deltakerne har vært opptatt av å få fakta på bordet, selv om de kan være ubehagelige.»*
Fra 2019 ble han spaltist og kommentator i *Aftenposten*. I en artikkel i *Magasinet Plot* karakteriserte journalist Andreas Hompland Rolness som en fri intellektuell.

I 2016 ble han tildelt Riksmålsforbundets pris Gullpennen. Juryen sa i sin begrunnelse: «Kjetil Rolness mestrer det å ytre seg på alle meningsplattformene i det nye medielandskapet på en imponerende måte (…) Han er kjent for en frekk og uredd stil, der han kombinerer akademisk etterrettelighet med en slående, velformulert retorikk».

Under tittelen «Integreringsbløffen» gikk Rolness i 2018 hardt ut mot Statistisk Sentralbyrå for å «forskjønne virkeligheten» om innvandreres sysselsetting. Det ble en lengre debatt om tall og statistikkformidling, der også statsrådene Anniken Hauglie og Jan Tore Sanner meldte seg på. Rolness hevdet at SSB «ikke behersker matematikk på ungdomsskolenivå». SSB-sjef Axelsen innrømte at Rolness’ etterlysning av mer tilgjengelige og utfyllende tall om integrering av innvandrere var «relevant» og at byrået arbeider med å videreutvikle statistikken.

I 2019 utgav forskningsstiftelsen Fafo en rapport som konkluderte at «ideen om «rasehierarkier» er fremdeles utbredt i Norge». Rapporten skapte reaksjoner, men Rolness mente rapporten var «sjokkerende dårlig» og at konklusjonen var basert på et misforstått og sterkt ledende spørsmål. Metodeekspert Ottar Hellevik fremmet lignende kritikk. Det endte med at Fafo trakk rapporten tilbake.

I 2020 ble Rolness utnevnt til medlem av regjeringens ytringsfrihetskommisjon.

Bøker
-----

* 2003 *Sex, løgn og videofilm: Et usladdet oppgjør med mytene om porno*. Aschehoug. 416 s.
* 2000 *Bakmålsordboka: 1000 ord og uttrykk du ikke ante du trengte*. Kagge. 185 s.
* 1998 *Elvis Presley*. Gyldendal. 236 s. Utvidet, illustrert pocketutg.: "Elvis". Gyldendal 2005. 266 s.
* 1995 *Med smak skal hjemmet bygges: innredning av det moderne Norge*. Aschehoug. 272 s.
* 1992 *Vulgær og vidunderlig: en studie i utsøkt dårlig smak*. Aschehoug. 304 s.
* 1991 *Kunstig og kulørt: invitasjon til smakens avviksosiologi*. Magistergradsavhandling. 172 s.

Intervjuer
----------

* 2018 «Meningsmann» – portrettintervju i Aftenposten
* 2017 Debattant og fjas – Portrettintervju i Dagsavisen.
* 2017 Det store intervjuet – Nettavisen Arkivert 18. april 2018 hos Wayback Machine..
* 2016 En vaskeekte kranglefant – Postrettintervju i Universitas.
* 2016 Mannen som kappåt med trollene – Portrettintervju i Dagens Næringsliv.
* 2015 Kjetil Rolness: Feminismen gavner ikke kvinner – Portrettintervju i Aftenposten.

Referanser
----------

1. ↑   snl.no[Hentet fra Wikidata]
2. ↑  «Den store sammensvergelsen». *Klassekampen*. 26. februar 2003.
3. ↑  «Klassekampen og pornodebatten, et dystert kapittel». *Klassekampen*. 3. mars 2003.
4. ↑  «Sakkyndige støtter pornotiltalt». *Stavanger Aftenblad – tekst fra Ntb*. 18. februar 2004.
5. ↑  «Prinsesse på vift». *Dagbladet*. 17. mars 2001.
6. ↑  «Penthouse Playboys – "Balladen om Morgan Kane" med Benny Borg». YouTube. 28. november 2009.
7. ↑  «Trædals metode – Kjetil Rolness – Jens Pikenes». *www.rolness.no*. Besøkt 20. september 2019.
8. ↑  Schwenke, Morten (28. mars 2019). «Anita Krohn Traaseth og Kjetil Rolness blir nye spaltister i Aftenposten». *Aftenposten*. Besøkt 20. september 2019.
9. ↑  Andreas Hompland (9. januar 2020). «Portrett, Kjetil Rolness, Ein einmanns sannhetskommisjon»». *Magasinet Plot*. «Slik står han nær idealet for ein fri intellektuell og uavhengig aktør i den borgarlige offentlighet, som ein politikar som er arvelig belasta med formue slik at han er uavhengig av eigeninteresser og kan ofra seg for den allmenne vel – slik han ser det.»
10. ↑  «Kjetil Rolness årets Gullpenn». *Aftenposten*. 23. mai 2016.
11. ↑  Rolness, Kjetil. «Hvor mange innvandrere har en ordinær heltidsjobb, uten tilskudd fra det offentlige? Det vet vi ikke». *Aftenposten*. Besøkt 19. januar 2020.
12. ↑  integreringsminister, Jan Tore Sanner Kunnskaps-og. «Sysselsettingen blant innvandrere er for lav». *Aftenposten*. Besøkt 19. januar 2020.
13. ↑  sosialminister, Anniken Hauglie Arbeids-og. «– Jeg kjenner sysselsettingsdefinisjonene, Rolness». *Aftenposten*. Besøkt 19. januar 2020.
14. ↑  Rolness, Kjetil. «Kan seksjonssjefer i SSB regne? SSB bekrefter at jeg har rett, uten å skjønne det». *Aftenposten*. Besøkt 19. januar 2020.
15. ↑  Debattredaksjonen. «Kort sagt, tirsdag 28. august». *Aftenposten*. Besøkt 19. januar 2020.
16. ↑  «SSB – uavhengig og troverdig». *www.vg.no*. Besøkt 19. januar 2020.
17. ↑  skribent, Kjetil Rolness Sosiolog og. «Kjetil Rolness: Hvordan gjøre nordmenn til rasister? Ved å rope i skogen og kalle det forskning.». *Aftenposten*. Besøkt 19. januar 2020.
18. ↑  Myklebost, Ida Theresa (21. mai 2019). «Kritisk til metode i undersøkelse om rasisme». *NRK*. Besøkt 19. januar 2020.
19. ↑  Pettrém, Maria T. «Fafo trekker omstridt rapport. – Spørsmålet fungerer ikke etter intensjonen». *Aftenposten*. Besøkt 19. januar 2020.
20. ↑  Kulturdepartementet (14. februar 2020). «Presentasjon av medlemmene i Ytringsfrihetskommisjonen». *Regjeringen.no* **(norsk)**. Besøkt 14. februar 2020.

Eksterne lenker
---------------

* (en) Kjetil Rolness – kategori av bilder, video eller lyd på Commons Rediger på Wikidata
* (en) Kjetil Rolness på Internet Movie Database Rediger på Wikidata
* (no) Offisiell hjemmeside for Kjetil Rolness og Jens Pikenes
* (no) Kjetil Rolness' siste artikler"
* (no) Seminarpartner Arkivert 18. april 2018 hos Wayback Machine.
* (no) Offisiell hjemmeside for Penthouse Playboys

  

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** LCCN **·** ISNI **·** BNF **·** BNF (data) **·** SUDOC
 |